Diari Oficial de la Generalitat Valenciana


Sumari del DOGV 6247, del 16-04-2010 (2010/4163)

RESOLUCIÓ de 14 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al conveni de col·laboració subscrit entre el Ministeri de l'Interior (Direcció General de la Policia i de la Guàrdia Civil) i la Generalitat (Conselleria de Justícia i Administracions Públiques) en matèria de seguretat d'edificis judicials autonòmics, corresponent al 2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6247

Data del DOGV
:   16-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4163


Data del document
:   14-04-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Justícia i Administracions Públiques
    * seguretat pública
    * cooperació administrativa
    * administració central

RESOLUCIÓ de 14 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al conveni de col·laboració subscrit entre el Ministeri de l'Interior (Direcció General de la Policia i de la Guàrdia Civil) i la Generalitat (Conselleria de Justícia i Administracions Públiques) en matèria de seguretat d'edificis judicials autonòmics, corresponent al 2009. [2010/4163]
El Ministeri de l'Interior (Direcció General de la Policia i de la Guardia Civil) i la Generalitat (Conselleria de Justícia i Administracions Públiques) han subscrit, després de la tramitació prèvia reglamentària, el 30 de desembre de 2009, l'addenda al conveni de col·laboració en matèria de seguretat d'edificis judicials autonòmics, corresponent al 2009.
En compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 0541/2010, i que figura com a annex d'aquesta resolució.
València, 14 d'abril de 2010.- El director general del Secretariat del Consell: Ángel Mompó Romero.
Addenda al conveni de col·laboració subscrit entre el Ministeri de l'Interior (Direcció General de la Policia i de la Guàrdia Civil) i la Generalitat (Conselleria de Justícia i Administracions Públiques) en matèria de seguretat d'edificis judicials autonòmics, corresponent al 2009
Madrid, 30 de desembre de 2009
Reunits
D'una banda, Alfredo Pérez Rubalcaba, com a ministre de l'Interior, que actua en representació d'aquest ministeri, d'acord amb el que preveu l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat i en la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
D'una altra, Francisco Camps Ortiz, president de la Generalitat, que actua en representació de la Generalitat, de conformitat amb el que disposen l'article 28.1 de l'Estatut d'Autonomia de la Comunitat Valenciana i l'article 10.c de la Llei 5/1983, de 30 de desembre, del Consell, en la redacció que en fa la Llei 12/2007, de 20 de març, de la Generalitat, i autoritzat per l'Acord del Consell de data 2 d'octubre de 2009.
Intervenen els citats en la representació i amb les facultats que els seus respectius càrrecs els confereix, i es reconeixen recíprocament capacitat i legitimació per a atorgar i signar la present addenda, suficients en dret per a formalitzar aquesta, i, per tant,
Exposen
Que, en data 1 de maig de 2005, es va signar un conveni de col·laboració entre el Ministeri de l'Interior (Direcció General de la Guàrdia Civil) i la Generalitat, en matèria de seguretat dels edificis judicials de la Comunitat Valenciana.
Que l'apartat d de l'estipulació tercera de l'esmentat conveni disposa el següent:
«Per a les pròrrogues anuals del present conveni s'acordarà, en el si de la Comissió Mixta, els edificis on s'establiran destacaments i el nombre d'efectius de la Guàrdia Civil necessaris per a cobrir la vigilància; els incentius del personal; les necessitats d'aquest i les relatives al servei, així com els recursos econòmics i materials que aportarà la Conselleria de Justícia i Administracions Públiques de la Generalitat afrontar les despeses derivades de l'aplicació del conveni.
Les decisions que acorde la Comissió es traslladaran en una addenda al present conveni, que serà subscrita per les mateixes autoritats que aquest.»
A l'efecte d'allò que s'ha establit en l'article 87 del Tractat Constitutiu de la Comunitat Europea, l'ajuda establida pel present conveni no falseja ni amenaça falsejar la competència al Mercat Comú; ni afavoreix l'entitat pel fet que no exerceix activitat econòmica; ni correspon a intercanvis comercials entre els estats membres, per la qual cosa no reuneix tots els requisits de l'esmentat article 87.1 del Tractat de CE i no cal notificar-lo a la Comissió Europea.
Per tant, i com que és voluntat de les parts signants continuar amb aquesta línia de col·laboració,
Acorden
Formalitzar la present addenda al conveni de col·laboració entre el Ministeri de l'Interior (Direcció General de la Policia i de la Guàrdia Civil) i la Generalitat (Conselleria de Justícia i Administracions Públiques), en matèria de seguretat dels edificis judicials autonòmics, i traslladar els acords adoptats per la Comissió Mixta de Seguiment del Conveni.
Primer. Objecte
Constitueix l'objecte de la present addenda la pròrroga del conveni de col·laboració subscrit l'1 de maig de 2005.
Segon. Obligacions de les parts
Continuen sent obligacions de les parts les que figuren en l'esmentat conveni.
Tercer. Seus i efectius per a l'any 2009
Segons l'estipulació tercera, apartat c, del conveni de l'1 de maig de 2005, s'estima que la quantia pressupostària assignada per a l'exercici de 2009 permetrà aconseguir un nombre d'efectius de 210, i es podrà incrementar fins a 239, condicionada a l'existència de l'esmentada disponibilitat pressupostària.
Es modifica l'annex del conveni en els termes establits en l'annex de la present addenda.
Quart. Condicions econòmiques
El complement de productivitat fixa un import màxim per a:
- Caporals i guàrdies, en 540,60 €/mes
- Suboficials, en 607,92 €/mes
- Oficials, en 763,98 €/mes
- Caps d'Unitat, en 1.135,26 €/mes
I s'hi afegirà l'increment que marque el Govern per als funcionaris per a l'any 2009, en la Llei de Pressupostos Generals de l'Estat.
Es mantenen els complements en les quanties fixades per a 2008:
El complement de nocturnitat: 40 euros per servei realitzat.
El complement de festivitat: 30 euros per servei realitzat.
El crèdit, inicialment previst per a l'exercici 2009, ascendeix a la quantitat de 2.000.000 euros, que s'abonaran a càrrec del programa pressupostari 141.10 Administració de Justícia, i a l'aplicació pressupostària 43.93.54.086.35.3 línia de subvenció T4223000 del Pressupost de la Generalitat per a l'exercici 2009, denominada «Vigilància i protecció dels edificis i instal·lacions judicials radicats a la Comunitat Valenciana».
Sense perjudici que de l'execució del conveni calga una quantitat superior i, en aquest cas, i dins de la disponibilitat pressupostària, s'adoptaran les mesures necessàries, de les quals es donarà l'adient comunicació al Ministeri de l'Interior.
D'aquesta quantitat es destina un import màxim de 100.000 euros per al pagament dels serveis nocturns, festius i dietes, que s'abonaran segons la normativa vigent per al pagament d'aquests conceptes de la Guàrdia Civil.
La vigència de la present addenda queda condicionada a l'existència de crèdit adequat i suficient en els Pressupostos de la Generalitat per a l'any 2009.
Cinqué. Vigència
La present addenda entrarà en vigor l'1 de gener de 2009, tindrà una durada d'un any, i finalitzarà el 31 de desembre de 2009.
Sisé. Modificació de plantilla
S'adjunten al text de l'addenda les plantilles dels distints destacaments, que inclouen el nombre d'oficials, suboficials i guàrdies, per a adaptar-los a les necessitats actuals.
Seté. Interpretació
Les controvèrsies que s'originen en l'aplicació i execució d'aquest, i que no siguen resoltes per la Comissió Mixta de Seguiment, prevista en la clàusula quarta del conveni, seran sotmeses a l'orde jurisdiccional contenciós administratiu.
I en prova de conformitat, signen el present document, per triplicat, en el lloc i la data indicats.
El president de la Generalitat: Francisco Camps Ortiz.
El ministre de l'Interior: Alfredo Pérez Rubalcaba.